Es isch immer wieder es highlight wänn mer en Grenzübergang macht. Au de Grenzübergang nach Guatemala isch sehr speziel gsi und het einigi Zit in Aspruch gna. Die liebe  Beamte am Zoll probiered immer es paar Dollar chöne z'ergaunere. Doch a das gwöhnt mer sich au mit de Zit. Nach em Grenzübergang het sich die ganz Landschaft blizartig veränderet und ich han schnell gmerkt, dass Guatemala es recht arms Land isch.   Als erstes hemmer in Flores halt gmacht. Das isch g anz es chlises Dörfli bim Lago de Peten Itza gsi. De Grund für Euse Stop a dem Ort het den au en Grund ka. Flores isch de Usgangspunkt für Tikal wo die berüemte Guatemalische  Ruine sind. Am nöchste Tag isches den bereits am 5 am Morge los gange zu de Ruhine. Es het nöd lang brucht bis ich den richtig wach gsi bin. Ich han ja sehr viel Ruhine in Mexico gse doch Tikal isch nomal um einiges besser gsi! Um das chöne richtig beschriebe muess mer selber mal de Ort bsueche. Es isch eifach gewaltig wie gross und gueterhalte die Ruhine sind. Vor allem am Morge mit em Nebel und de brüllende Affe isch es Highlight ! Ich han gar nöd gnueg über cho vom Tempel bestiege und vom Explore. Doch  nach 6 Stunde ab und down bini den scho langsam richtig dure gsi, dezu cho isch no das tropische heisse Wetter.        Doch ich wird Tikal und all die Tempel sicher nie vergesse. Es isch öbis vom schönste was isch bis jetzt han chöne bewundere, bsunders wills hunterti vo Jahre alt sind.    Es isch eifach us Wunder wie die Mayas so impossanti  Tempel i Ihre Zit hend chöne vertigstelle.      Vo  Flores isched den via Coban nach Sem uc Champey gange woni au es paar Tage bliebe bin und die verschiedene Pools gnosse han. Es isch eimal me es Naturhighlight gsi mit all em turquoise grüene Wasser wo sehr schwer zugänglich gsi isch. Ich han es paar Stunde ufeme Pickup müesse ushare zum a de Ort z'glange, doch es het sich au das Abendtür glohnt, au weni min Arsch nümme spührt han.          Mis nöchste Ziel isch den Antigua gsi wos me uf anhib sehr guet gfalle het.  Die Stadt isch umringt vo 3 Volcan wo zum teil no aktiv sind. Es isch also für mich es muss gsi zum so  en aktive Volcan chöne z'bestige. Also bini am nöchste Tag mittere Tour ufbroche und han den 2552 Meter höchi Pacaya erklimt.  Es isch en recht steile astig gsi doch woni am Ziel a cho bin bini us em Stune nümme use cho. Ich han s'erste mal i mim Lebe flüssendi Lava gse! Es isch wie en grosse orange-rote Fluss vo de Berg abe flüsst. Eifach Atemberaubend !  Es isch so heiss gsi, dass bi einige Touris d'Schuesohle het afange schmelze!  Ich han mis Lache müsse verkneiffe, doch es isch teilwis  scho unvorstellbar mit was für Schue oder Equitment Touriste en Berg bestieged.  Nach Antigua isched den id Highlands an Lago De Atitlan gange, gnauer gseit nach San Pedro.  Es isch en wunderschöne See umrundet vom mehrere Volcanos. Eifach impossant !!  Au de Ort isch es chlises Fischerdörfli gsi mit es paar Restaurant und Hostel.        Bsunders beliebt bi langzit Backpacker so eine wie ich zum Bispiel !    Jede Tag hani mit mine zwei Norwegische Begleiterinne  und em Martin und de Sophi ( es Pärli vo England woni in Antigua kenne glernt han ) öbis unterna so, dass es Eus nie langwilig worde isch. Ob das jetzt bim Usrite miteme Ross, bim Kanufahre oder bim obligatorische Shithead Kartespiel gsi isch es het mit Ihne alles unheimlich grosse Spass gmacht.      Doch wie immer isch mal de Zitpunkt cho wommer sich het müesse verabschiede. Zerst vo de Sophi und em Martin wo zrug nach England sind und den leider au vo mine zwei Norwegische Schätz wo mich die letschte Wuche begleitet hend. De Abschied vo Ihne  ischmer bsunders schwer gfalle will beidi mir sehr as Herz gwachse sind und mir gmeinsam einiges hend chöne erlebe. Die cheibe Skandinavierinne hend mer scho immer sehr guet gfalle !!! Grins !      Min Weg isch den nach Quetzaltenango ( Xela ) gange wo ich für 4 Wuche inne Spanisch Schuel gange bin. Ich han det würkli e wunderschöni Zit erlebt und einiges chöne provietiere.  Doch es het au einige Fliess benötigt bi Tägliche 5 Stunde und das 1 : 1 !  Es isch recht intensiv gsi so das ich am Abig immer recht uf de  Schnurre gsi.  Mini Lehrerin d' Anna - Maria isch e lustigi und fröhlichi Person gsi ab au sehr streng was mir aber nur ghulfe het. Die erste zwei Wuche hani binere Local Family glebt was sehr intressant gsi isch, doch au immer sehr hektisch und lut, so das ich die zweit Halbzit imme Hostel gwohnt han wo ich wieder me privatsy ka han. En andere Grund isch au, dass ich bi de Familie es Zimmer gha han ohni Fenster und primitiv. Nöd mal en Hund het sich det wohl gfühlt.     Doch au das muess mer mal erlebt ka ha.  Xela  selber isch nöd würkli speziell gsi. Ussert de Märt wo eine vo de grösste in Guatemala gsi isch hets nöd würkli vilel ge zum gse.  Au Temperatur isch nöd würkli warm gsi wärend dere Zit. Meistens isches richtig chalt gsi, so dass ich meistens langi Hose und en Pulover han müesse a zie.  Nach de Schuel oder a de Weekends hani den meistens öbis mit mine Kollege unterna. Wie zum Bispiel zu de warme Quelle gfahre zum relexe, Konsert bsuech, oder goge Hike. Es isch für mich jedes mal es bsunders Erlebiss  gsi, wenni eine vo de unzählige Vulkän han chöne bestiege. Es sind den au einigi gsi woni erkleimt han was jedes mal es unheimlichs Gfühl gsi isch. Doch mis Highlight isch de Vulkan Tajumulco mit 4220 Meter gsi welle de höchsti in Cental America isch.      Es isch en zwei Tages Trip gsi und het einiges abverlangt. Au die Nacht um 4000 Meter wird ich nie me vergesse, da ich vor luter chlelti kei Minute han chöne schlaffe. Es isch e richtigi erlössig gsi wo d' Sunne am nöchste Morge wieder füre cho isch !        Ich han in Xela e  wunderschöni Zit verbracht und einges erlebt woni sicherlich nie wird vergesse.  Dazue köred sich au die zwei Erdbebe. Es isch scho es komische Gfühl wenn plötzlich alles gwaggled und sich bewegt.  Doch nach vier Wuche Spanisch in Xela bin me als froh gsi wo den mini Reis wieter gange isch.  Vo Xela isches den zrug nach Antigua gange woni zwei Tage verbracht han und mich vo mine Kollege ( Oli und Charlotte ) verabschiedet han. Den isches mit em Sam und em Luck witer nach Guatemala City gange woi mi den  vom Sam verabschiedet han. Es isch nöd immer eifach zum Tschau sege bsunders wämmer s längeri Zit verbrachte het mitenand.  Vo Guatemala City, wo nöd würkli speziel gsi isch, isches den mit mit em Bus nach Rio Dulce gange, was ganz im Norde vo Guatemala isch.  Det hend de Luck und ich es super Hostel gfunde ganz im Jungel wo nur mit Boot ereichbar gsi isch. Doch s'beste isch gsi, dass es vo drü usgreiste Schwizer gfüert gsi isch !      Es sind drü Luzerner wo vor 12 Jahre usgwanderet sind und sich da im  Jungel Ihre Traum erfüllt hend und es eignigs Hostel ufbaut hend. Es isch en Traum vome Hostel !  Doch s'beste isch ja gsi, dass Sie extra für mich " e Rössti " koched hend. Sie hend mich richtig verwöhnt und freud ka, wieder mal en Schwizer uf bsuch z'ha.        Am liebste wäri gärn no es paar Tage länger bliebe, doch for mir sind no so vieli Länder woni unbeding wetti gse da in Central America. Es anders Problem isch da, dass ich für Guatemala, El Salvador, Honduras und Nicaragua nur 90 Tage  zur verfüegig han.  Vo Rio Dulce isches den mit em Bus El Chinchado gange wo glichzitig de Grenzübergang nach Honduras gsi isch.  Ich wird sicherlich die Zit woni han dörfe in Guatemala erlebe nie vergesse !  Es isch es Traumland mit sehr viel sehenswürdigkeite und fründliche, hilfsbereite Lüt.  Doch leider au sehr viel elend und armuet !